Diari Oficial de la Generalitat Valenciana


Sumari del DOGV 6239, del 06-04-2010 (2010/3754)

LLEI 1/2010, de 30 de març, de la Generalitat, de Creació del Col·legi Oficial de Terapeutes Ocupacionals de la Comunitat Valenciana.
-------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2010/03/30/1/dof/vci/html**

### Dades del document

Número de DOGV
:   6239

Data del DOGV
:   06-04-2010

Secció del DOGV
:   I. DISPOSICIONS GENERALS

Número del document
:   2010/3754


Data del document
:   30-03-2010

Organisme emissor
:   Presidència de la Generalitat

Tipus de document
:   Llei

Descriptors 

:   * mercat laboral
    * legislació
    * inserció professional
    * col·legi professional

LLEI 1/2010, de 30 de març, de la Generalitat, de Creació del Col·legi Oficial de Terapeutes Ocupacionals de la Comunitat Valenciana. [2010/3754]  
Sia notori i manifest a tots els ciutadans que Les Corts han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
Preàmbul  
La Constitució Espanyola, en l'article 149.1.18, reserva a l'Estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals.   
La legislació bàsica estatal en esta matèria es troba inclosa en la Llei 2/1974, de 13 de febrer, de Col·legis Professionals; modificada per la Llei 74/1978, de 26 de desembre; el Reial Decret Llei 5/1996, de 7 de juny; la Llei 7/1997, de 14 d'abril, de Mesures Liberalitzadores en Matèria de Sòl i Col·legis Professionals, i el Reial Decret Llei 6/2000, de 23 de juny, de Mesures Urgents d'Intensificació de la Competència en Mercats de Béns i Serveis; i recentment modificada per la Llei 25/2009, de 22 de desembre, de modificació de diverses lleis per a la seua adaptació a la Llei sobre el lliure accés a les activitats de servicis i el seu exercici.  
Per la seua banda, l'Estatut d'Autonomia de la Comunitat Valenciana confereix a la Generalitat competència exclusiva en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució. Fent ús d'estas competències es va promulgar la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, l'article 7 de la qual disposa que la creació de col·legis professionals, en àmbit d'actuació a la Comunitat Valenciana, es farà mitjançant llei de la Generalitat.  
L'article 2.2.b de la Llei 44/2003, de 21 de novembre, d'Ordenació de les Professions Sanitàries, inclou entre les professions sanitàries, titulades i regulades, de conformitat en l'article 36 de la Constitució, la professió per a l'exercici de la qual habilita el títol de Diplomat en Teràpia Ocupacional, i les seues funcions es descriuen en l'article 7.2.c d'aquesta, en els termes següents: «Correspon als diplomats universitaris en Teràpia Ocupacional l'aplicació de tècniques i la realització d'activitats de caràcter ocupacional, que tendisquen a potenciar o suplir funcions físiques o psíquiques disminuïdes o perdudes, i a orientar i estimular el desenrotllament d'estas funcions».   
La petició de creació del Col·legi Oficial de Terapeutes Ocupacionals de la Comunitat Valenciana va ser subscrita pels representants de l'Associació Valenciana de Teràpia Ocupacional (AVATO), i és el seu àmbit territorial el de la Comunitat Valenciana. La titulació acadèmica oficial exigida als qui pretenguen exercir la professió com col·legiats, és la de Diplomat en Teràpia Ocupacional, prevista en el Reial Decret 1420/1990, de 26 d'octubre, pel qual s'estableix el títol universitari oficial de Diplomat en Teràpia Ocupacional i les directrius generals pròpies dels plans d'estudis conduents a l'obtenció d'aquell, modificat pels reials decrets 1561/1997, de 10 d'octubre i 371/2001, de 6 d'abril, o equivalent a aquesta.  
La creació del col·legi resulta d'interés públic en estar les tasques, a exercir pels professionals afectats, vinculades directament en principis tan essencials com l'autonomia personal, la qualitat de vida, la igualtat i integració social, i especialment, en els drets a la integritat física i moral i a la protecció de la salut, reconeguts en l'article 15 i 43 de la Constitució, i resulta que este constituirà un mitjà adequat per a millorar la protecció dels drets dels ciutadans destinataris dels serveis dels terapeutes ocupacionals, que podran exigir la corresponent responsabilitat al professional, l'actuació del qual no haja sigut concorde en les normes de professionalitat, ètica i dignitat professional, instant l'exercici de la potestat disciplinària col·legial.   
Així mateix, el col·legi professional s'encarregarà de l'establiment de directrius que orienten el professional en el maneig i aplicació dels coneixements adquirits i en la incorporació a la seua activitat de l'ús de nous materials, tecnologies i tècniques, i organitzarà també activitats i serveis de caràcter professional, formatiu, assistencial o de previsió, entre altres; i permetrà, igualment, dotar a un col·lectiu de professionals d'una organització adequada, capaç de vetlar i defensar els seus drets i interessos; ordenar l'exercici de la professió i fer respectar en el desenrotllament de la seua activitat la deontologia professional. Tot això redundarà en garantia dels esmentats principis i drets.  
Per tot allò que s'ha exposat, resulta procedent la creació del Col·legi Oficial de Terapeutes Ocupacionals de la Comunitat Valenciana, en què s'integren els qui, disposant de la titulació anteriorment citada, pretenguen desenrotllar professionalment l'activitat professional de terapeuta ocupacional a l'àmbit de la Comunitat Valenciana.  
Article 1. Creació  
Es crea el Col·legi Oficial de Terapeutes Ocupacionals de la Comunitat Valenciana, com a corporació de dret públic, en personalitat jurídica pròpia i plena capacitat per al compliment dels seus fins.  
Article 2. Àmbit territorial  
L'àmbit territorial del col·legi professional que es crea és el de la Comunitat Valenciana.  
Article 3. Àmbit personal  
1. El Col·legi Oficial de Terapeutes Ocupacionals de la Comunitat Valenciana agrupa els professionals que ostenten la titulació de Diplomat en Teràpia Ocupacional, prevista en el Reial Decret 1420/1990, de 26 d'octubre, pel qual s'estableix el títol universitari oficial de Diplomat en Teràpia Ocupacional i les directrius generals pròpies dels plans d'estudis conduents a l'obtenció d'aquell, modificat pels reials decrets 1561/1997, de 10 d'octubre i 371/2001, de 6 d'abril, o aquelles titulacions oficials homologades o declarades com a equivalents a l'anterior.  
2. Per a l'exercici de l'activitat professional de terapeuta ocupacional caldrà la incorporació al Col·legi en els termes establits en la legislació bàsica estatal.  
Article 4. Normativa reguladora  
El col·legi serà regit en totes les seues actuacions per la Llei 2/1974, de 13 de febrer, de Col·legis Professionals; per la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana; pel seu reglament de desplegament, aprovat pel Decret 4/2002, de 8 de gener, del Consell, per la seua llei de creació, pels seus estatuts, per la resta de la normativa interna i tota la que siga aplicable generalment o subsidiàriament.  
Article 5. Relacions en l'administració  
El Col·legi Oficial de Terapeutes Ocupacionals de la Comunitat Valenciana es relacionarà en l'administració de la Generalitat en els seus aspectes institucionals i corporatius, en la conselleria competent, en matèria de col·legis professionals i quant a l'exercici de la seua activitat professional en les conselleries que tinguen relació en l'activitat de teràpia ocupacional, sense perjuí de poder relacionar-se també en altres administracions o conselleries, quant a la matèria de què es tracte.  
DISPOSICIÓ ADDICIONAL  
Única. Excepció a la incorporació obligatòria  
Queden exceptuats de la incorporació obligatòria al Col·legi Oficial de Terapeutes Ocupacionals de la Comunitat Valenciana, a què es referix l'article 3 d'esta Llei, aquells professionals que exercisquen la seua activitat exclusivament al servei de les administracions públiques, a l'àmbit de la Comunitat Valenciana.  
DISPOSICIÓ TRANSITÒRIA  
Única. Procés constituent  
1. L'associació promotora de la creació del Col·legi Oficial de Terapeutes Ocupacionals de la Comunitat Valenciana designarà una Comissió Gestora que, en el termini de sis mesos, comptadors des de l'entrada en vigor de la present Llei, aprovarà uns estatuts provisionals del Col·legi Oficial de Terapeutes Ocupacionals de la Comunitat Valenciana, en què es regule la convocatòria i el funcionament de l'Assemblea Col·legial Constituent de l'esmentat Col·legi, de què formaran part tots els professionals inscrits en l'esmentada Associació, que es troben en possessió de les titulacions relacionades en l'article 3, així com aquells que, posseint-les igualment, s'inscriguen en este termini. La convocatòria es publicarà en el Diari Oficial de la Comunitat Valenciana.  
2. L'Assemblea Constituent elaborarà i aprovarà, en el termini de sis mesos des de l'aprovació dels estatuts provisionals, els estatuts definitius del Col·legi Oficial de Terapeutes Ocupacionals de la Comunitat Valenciana i elegirà els membres dels òrgans col·legials de govern.  
3. L'acta de l'Assemblea Constituent es remetrà a la Conselleria de Justícia i Administracions Públiques, o òrgan competent en matèria de col·legis professionals, i inclourà la composició dels seus òrgans de govern i els estatuts del col·legi, perquè verifique la seua legalitat i, conseqüent, inscripció registral i publicació en el Diari Oficial de la Comunitat Valenciana.  
DISPOSICIÓ FINAL  
Única. Entrada en vigor  
La present llei entrarà en vigor l'endemà de la seua publicació en el Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 30 de març de 2010  
El president de la Generalitat,  
FRANCISCO CAMPS ORTIZ


Còpia Permalink ELI